Optrede teen Zuma geëisOudpres. Jacob Zuma. Foto: Itumeleng English/African News Agency (ANA) Oudpres. Jacob Zuma se gedrag teenoor die Zondo-kommissie van ondersoek na staatskaping is deur die Ahmed Kathrada-stigting beskryf as dié van “iemand wat dink hy is bo die wet verhewe”. Die drukgroep Freedom Under Law (FUL) wys daarop dat “niemand bo die wet verhewe nie, nie eens ŉ voormalige president nie”. Die stigting sowel as die drukgroep eis dat daar daadwerklik opgetree moet word teen Zuma nadat hy en sy regspan Donderdag tydens die teepouse sonder toestemming die sitting van die Zondo-kommissie verlaat het en net nie weer teruggekeer het nie. Dié reaksie volg nadat adjunkhoofregter Raymond Zondo geweier het om homself op Zuma se versoek aan die kommissie te onttrek. “Dit is ŉ geregtelike kommissie van ondersoek. Die reëls en prosedures daarvan moet nagekom word,” sê Neeshan Balton, direkteur van die Ahmed Kathrada-stigting. “Indien iemand ŉ dagvaarding verontagsaam, loop hy die risiko om in hegtenis geneem of beboet te word, of albei. In die geval van die voormalige president wil ons hê dat die reg sy loop moet neem. Die strafregstelsel moet toesien dat die oppergesag van die reg gehandhaaf word.” Nicole Fritz, uitvoerende hoof van FUL, beaam dié siening. “Freedom Under Law stel met respek voor dat sulke skandelike optrede deur ŉ voormalige staatshoof die sterkste optrede van die kommissie vereis. As ŉ voormalige president kan wegkom met so ŉ blatante uitdaging van die oppergesag van die reg, hoe kan daar van die res van ons verwag word om die wet te gehoorsaam?” Zuma was Donderdag veronderstel om te reageer op 35 beëdigde verklarings van getuies wat voor die kommissie verskyn het.